Lonmin-afleggings 'n bloedbad – Solidariteit - Solidariteit WêreldSolidariteit Wêreld
Tuis › Mediaverklarings › Lonmin-afleggings 'n bloedbad – Solidariteit
Die vakbond Solidariteit het vandag gesê dat hy die afleggingskrisis waarin Lonmin hom tans bevind, betreur. Die vakbond is egter positief dat indien Sibanye-Stillwater daarin slaag om Lonmin oor te koop, dit oor die lang termyn 'n gunstige uitkoms vir die platinumreus kan bied en dat nuwe werksgeleenthede geskep sal word wat Lonmin se huidige beplande afleggings oor 'n tydperk van drie jaar hopelik aan bande sal lê of sal beperk.
Dit volg nadat Lonmin, die derde grootste platinumprodusent wat weens ongunstige marktoestande op sy knieë gedwing is, 'n tweede kans op oorlewing gegee is deur Sibanye-Stillwater. Sibanye het op 14 Desember in 'n verklaring bekend gemaak dat hy Lonmin met 'n transaksiewaarde van R5 miljard bekom het.
Na wat berig word, het die uitvoerende hoof van Lonmin, Ben Magara, gister gesê dat tensy dié transaksie nie binnekort afgehandel word nie, 12 600 werknemers tussen nou en 2020 hul werk gaan verloor.
Connie Prinsloo, adjunkhoofsekretaris van die mynboubedryf by Solidariteit, benadruk egter die feit dat dié afleggings nie aan die sukses van die oorname gebonde is nie. "Volgens ons inligting het planne vir 'n afleggingsproses nie ontstaan as gevolg van die oorname nie. Die plan was reeds op die tafel," het Prinsloo gesê.
Prinsloo sê voorts dat Sibanye se vyfjaarplan vir Lonmin onder meer ingesluit het dat alle bedrywighede by die platinumprodusent se ouer myne gestop en onder instandhouding geplaas moet word sodat die myne vir toekomstige ontginning behoue kan bly. "Dit was oorspronklik in Lonmin se beplanning om 12 600 poste oor die volgende drie jaar te sny, met 'n verdere 890 poste wat moontlik in gedrang is," het Prinsloo gesê.
Volgens Prinsloo is Lonmin tussen die duiwel en die diep blou see. "Indien hy die transaksie met Sibanye deurvoer, wat ongelukkig ook gepaardgaan met afleggings, het hy egter wel 'n kans op volhoubaarheid en kan hy oor die lang termyn weer 'n positiewe bydrae tot ekonomiese groei en stabiliteit maak," het Prinsloo gesê.
"Solidariteit is nie ten gunste van afleggings nie, maar ondersteun inisiatiewe wat werksgeleenthede skep, werksekerheid bewerkstellig en volhoubare ekonomiese groei bevorder of die geleentheid daarvoor skep," het Prinsloo saamgevat.